Κανονισμός (ΕΚ) αριθ. 1176/2002 της Επιτροπής

της 28ης Ιουνίου 2002

για τον καθορισμό των ιδιαίτερων λεπτομερειών για την εξαγωγή ορισμένων οπωροκηπευτικών ή μεταποιημένων προϊόντων με βάση τα οπωροκηπευτικά προς την Εσθονία και για την τροποποίηση των κανονισμών (ΕΚ) αριθ. 1961/2001 και (ΕΚ) αριθ. 1429/95

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 545/2002(2), και ιδίως το άρθρο 31 παράγραφος 2 και το άρθρο 35 παράγραφος 11,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των μεταποιημένων προϊόντων με βάση τα οπωροκηπευτικά(3), όπως τροποποιήθηκε τελευταία από τον κανονισμό (ΕΚ) αριθ. 453/2002 της Επιτροπής(4), και ιδίως το άρθρο 11 παράγραφος 2, το άρθρο 16 παράγραφος 8 και το άρθρο 17 παράγραφος 5,

Εκτιμώντας τα ακόλουθα:

(1) Ο κανονισμός (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα(5), όπως τροποποιήθηκε τελευταία από τον κανονισμό (ΕΚ) αριθ. 2299/2001(6), προβλέπει στο άρθρο 3 ότι το δικαίωμα για επιστροφή γεννάται κατά την εισαγωγή σε μια δεδομένη τρίτη χώρα όταν το διαφοροποιημένο ποσοστό επιστροφής εφαρμόζεται για την εν λόγω δεδομένη τρίτη χώρα. Τα άρθρα 14 έως 16 του κανονισμού αυτού διευκρινίζουν τους όρους για την πληρωμή της επιστροφής σε περίπτωση διαφοροποιημένης επιστροφής, ιδίως τα έγγραφα που πρέπει να παρασχεθούν για να αποδειχθεί η άφιξη των εμπορευμάτων στον προορισμό.

(2) Ο κανονισμός (ΕΚ) αριθ. 1148/2002 του Συμβουλίου(7) θεσπίζει ορισμένες παραχωρήσεις υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και προβλέπει την αυτόνομη και μεταβατική προσαρμογή ορισμένων γεωργικών παραχωρήσεων που προβλέπονται στην ευρωπαϊκή συμφωνία με την Εσθονία. Η κατάργηση, από την 1η Ιουλίου 2002, των επιστροφών κατά την εξαγωγή προς αυτή την τρίτη χώρα για τα κοινοτικά προϊόντα που υπάγονται σε κοινές οργανώσεις αγορών για τα οπωροκηπευτικά και τα μεταποιημένα προϊόντα με βάση τα οπωροκηπευτικά αποτελεί μία από τις προβλεπόμενες παραχωρήσεις.

(3) Για να μην συνεπάγεται αυτή η παραχώρηση την εφαρμογή των προαναφερόμενων άρθρων 14 έως 16 του κανονισμού (ΕΚ) αριθ. 800/1999 κατά τη χορήγηση επιστροφών για την εξαγωγή των εν λόγω προϊόντων προς άλλες τρίτες χώρες, η Εσθονία δεσμεύθηκε να μεριμνά ώστε να γίνονται αποδεκτά κατά την εισαγωγή σε αυτή τη χώρα μόνο τα εν λόγω προϊόντα που δεν έχουν επωφεληθεί από επιστροφές και προέρχονται απευθείας από την Κοινότητα.

(4) Για να καταστεί δυνατός αυτός ο έλεγχος από τις αρχές της Εσθονίας, πρέπει να προβλεφθεί η υποχρέωση να προσκομίζεται στις αρχές της Εσθονίας, κατά την εισαγωγή των εν λόγω προϊόντων, αφενός, πιστοποιημένο αντίγραφο ενός πιστοποιητικού εξαγωγής που περιλαμβάνει συγκεκριμένες ενδείξεις που εγγυώνται ότι τα προϊόντα τα οποία αναφέρονται δεν επωφελούνται από επιστροφής κατά την εξαγωγή και, αφετέρου, πιστοποιημένο αντίγραφο της διασάφησης εξαγωγής με την υποχρεωτική ένδειξη ορισμένων δεδομένων που αναφέρονται στο πιστοποιητικό εξαγωγής. Οι λεπτομέρειες αυτού του καθεστώτος πιστοποιητικών πρέπει να συμπληρώνουν ή να παρεκκλίνουν από αυτές που θεσπίζονται από τον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(8), όπως τροποποιήθηκε τελευταία από τον κανονισμό (ΕΚ) αριθ. 2299/2001.

(5) Επιπλέον, πρέπει να λαμβάνεται υπόψη αυτό το ιδιαίτερο καθεστώς κατά την εφαρμογή των προαναφερομένων διατάξεων του κανονισμού (ΕΚ) αριθ. 800/1999 ώστε να μην επιβαρύνονται οι εξαγωγείς, κατά τις εμπορικές συναλλαγές τους με τις τρίτες χώρες, με χρηματικές επιβαρύνσεις που δεν είναι αναγκαίες. Για το σκοπό αυτό, πρέπει να μην λαμβάνεται υπόψη ο μη καθορισμός επιστροφής κατά την εξαγωγή για την Εσθονία κατά τον καθορισμό του χαμηλότερου ποσοστού της επιστροφής. Επομένως, είναι αναγκαίο να τροποποιηθούν ανάλογα οι λεπτομέρειες εφαρμογής των επιστροφών κατά την εξαγωγή που καθορίζονται από τον κανονισμό (ΕΚ) αριθ. 1961/2001 της Επιτροπής(9) για τα νωπά οπωροκηπευτικών και από τον κανονισμό (ΕΚ) αριθ. 1429/95 της Επιτροπής(10), όπως τροποποιήθηκε τελευταία από τον κανονισμό (ΕΚ) αριθ. 1962/2001(11), για τα μεταποιημένα προϊόντα με βάση τα οπωροκηπευτικά.

(6) Τέλος, είναι αναγκαίο να αντισταθμιστούν οι επιπτώσεις των προαναφερόμενων παραχωρήσεων στη χρησιμοποίηση των πιστοποιητικών που εκδόθηκαν πριν από τη θέση σε ισχύ του παρόντος κανονισμού ενόψει της χορήγησης επιστροφής κατά την εξαγωγή προς την Εσθονία και για τα οποία οι ενέργειες εισαγωγής σε αυτή την τρίτη χώρα δεν θα μπορέσουν να ολοκληρωθούν πριν από την 1η Ιουλίου 2002. Πρέπει να καταστεί δυνατή η κατάργηση αυτών των πιστοποιητικών και η επιστροφή της σχετικής εγγύησης, ανάλογα με τις μη χρησιμοποιηθείσες ποσότητες.

(7) Ο ακριβής καθορισμός των σχετικών προϊόντων απαιτεί την προσφυγή στην ονοματολογία των γεωργικών προϊόντων για τις επιστροφές κατά την εξαγωγή που θεσπίζεται από τον κανονισμό (ΕΚ) αριθ. 3846/87 της Επιτροπής(12), όπως τροποποιήθηκε τελευταία από τον κανονισμό (ΕΚ) αριθ. 1007/2002(13).

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινής συνεδρίασης των επιτροπών διαχείρισης νωπών οπωροκηπευτικών και των μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι εξαγωγές προς την Εσθονία των προϊόντων που αναφέρονται στο παράρτημα I υπόκεινται στην προσκόμιση στις αρμόδιες αρχές της Εσθονίας, για κάθε αποστολή:

α) ενός πιστοποιημένου αντιγράφου του πιστοποιητικού εξαγωγής, το οποίο στο εξής καλείται "πιστοποιητικό", που εκδίδεται σύμφωνα με τον κανονισμό (ΕΚ) αριθ. 1291/2000, με την επιφύλαξη του άρθρου του παρόντος κανονισμού· και

β) ενός αντιγράφου δεόντως θεωρημένου της διασάφησης εξαγωγής, που περιλαμβάνει, στη θέση 44, αναφορά στον αύξοντα αριθμό του αντίστοιχου πιστοποιητικού.

Οι εξαγωγές αυτές δεν επωφελούνται από καμιά επιστροφή. Δεν δύνανται να έχουν αποτελέσει αντικείμενο προηγούμενης εξαγωγής σε μία άλλη τρίτη χώρα.

Άρθρο 2

1. Η αίτηση πιστοποιητικού και το πιστοποιητικό περιλαμβάνουν:

α) στη θέση 7, τη μνεία "Εσθονία", ενώ η μνεία "ναι" αυτής της θέσης σημειώνεται με ένα σταυρό·

β) στη θέση 20, μια από τις ακόλουθες μνείες:

- Exportación a Estonia. Reglamento (CE) n° 1148/2002

- Udførsel til Estland. Forordning (EF) nr. 1148/2002

- Ausfuhr nach Estland. Verordnung (EG) Nr. 1148/2002

- Εξαγωγή στην Εσθονία. Κανονισμός (ΕΚ) αριθ. 1148/2002

- Export to Estonia. Council Regulation (EC) No 1148/2002

- Exportation en Estonie. Règlement (CE) n° 1148/2002

- Esportazione in Estonia. Regolamento (CE) n. 1148/2002

- Uitvoer naar Estland. Verordening (EG) nr. 1148/2002

- Exportação para a Estónia. Regulamento (CE) n.o 1148/2002

- Vienti Viroon. Asetus (EY) N:o 1148/2002

- Export till Estland. Förordning (EG) nr 1148/2002

και τον κωδικό του προϊόντος σύμφωνα με την ονοματολογία του κανονισμού (ΕΚ) αριθ. 3846/87.

2. Το πιστοποιητικό περιλαμβάνει μία από τις ακόλουθες μνείες στη θέση 22:

- Sin restitución por exportación

- Uden eksportrestitution

- Ohne Ausfuhrerstattung

- Χωρίς επιστροφή κατά την εξαγωγή

- No export refund

- Sans restitution à l'exportation

- Senza restituzione all'esportazione

- Zonder uitvoerrestitutie

- Sem restituição à exportação

- Ilman vientitukea

- Utan exportbidrag.

3. Το πιστοποιητικό ισχύει μόνο για τα προϊόντα και τις ποσότητες που αναφέρονται σε αυτό.

4. Τα πιστοποιητικά που εκδίδονται σύμφωνα με τον παρόντα κανονισμό συνεπάγονται την υποχρέωση για εξαγωγή προς τον προορισμό που αναφέρεται στη θέση 7.

5. Μετά από αίτηση του ενδιαφερομένου, εκδίδεται πιστοποιημένο αντίγραφο του καταλογισμένου πιστοποιητικού.

6. Η διάρκεια ισχύος των πιστοποιητικών είναι τρεις μήνες.

7. Κατά παρέκκλιση του άρθρου 15 παράγραφος 2 του κανονισμού (ΕΚ) αριθ. 1291/2000, η έκδοση ενός πιστοποιητικού δεν υπόκειται στη σύσταση εγγύησης.

Άρθρο 3

Τα κράτη μέλη ανακοινώνουν στην Επιτροπή, πριν από τις 10 κάθε μήνα, τον αριθμό των πιστοποιητικών που εκδόθηκαν κατά τη διάρκεια του προηγούμενου μήνα και τις σχετικές ποσότητες προϊόντων, κατανεμημένες ανά κωδικό σύμφωνα με την ονοματολογία του κανονισμού (ΕΚ) αριθ. 3846/87.

Άρθρο 4

Τα πιστοποιητικά εξαγωγής που εκδίδονται πριν από τη θέση σε ισχύ του παρόντος κανονισμού, με σκοπό την χορήγηση επιστροφής, δυνάμει του άρθρου 35 παράγραφος 6 του κανονισμού (ΕΚ) αριθ. 2200/96 ή του άρθρου 16 παράγραφος 4 του κανονισμού (ΕΚ) αριθ. 2201/96, για ένα από τα προϊόντα που αναφέρονται στο παράρτημα και τα οποία αναφέρουν τον προορισμό "Εσθονία" στη θέση 7 ακυρώνονται, μετά από αίτηση του ενδιαφερομένου που υποβάλλεται το αργότερο ένα μήνα μετά από τη λήξη της περιόδου ισχύος του εν λόγω πιστοποιητικού, και τα ποσά της εγγύησης αποδεσμεύονται, ανάλογα με τις μη χρησιμοποιηθείσες ποσότητες.

Άρθρο 5

1. Στον κανονισμό (ΕΚ) αριθ. 1961/2001, παρεμβάλλεται το ακόλουθο άρθρο 7α: "Άρθρο 7α

1. Σε περίπτωση που η διαφοροποίηση της επιστροφής αποτελείται μόνο από το μη καθορισμό μιας επιστροφής για την Εσθονία, και κατά παρέκκλιση του άρθρου 16 του κανονισμού (ΕΚ) αριθ. 800/1999, η απόδειξη της τήρησης των τελωνειακών διατυπώσεων εισαγωγής δεν απαιτείται για την πληρωμή της επιστροφής για τα προϊόντα που υπάγονται στους κωδικούς ΣΟ ex 0802, ex 0805 και ex 0806.

2. Ο μη καθορισμός επιστροφής για τα προϊόντα που υπάγονται στους κωδικούς ΣΟ ex 0802, ex 0805 και ex 0806 με προορισμό την Εσθονία δεν λαμβάνεται υπόψη για τον καθορισμό του χαμηλότερου ποσοστού της επιστροφής κατά την έννοια του άρθρου 18 παράγραφος 2 του κανονισμού (ΕΚ) αριθ. 800/1999."

2. Στον κανονισμό (ΕΚ) αριθ. 1429/95, παρεμβάλλεται το ακόλουθο άρθρο 7α: "Άρθρο 7α

1. Σε περίπτωση που η διαφοροποίηση της επιστροφής αποτελείται μόνο από το μη καθορισμό μιας επιστροφής για την Εσθονία, και κατά παρέκκλιση του άρθρου 16 του κανονισμού (ΕΚ) αριθ. 800/1999 της Επιτροπής(14), η απόδειξη της τήρησης των τελωνειακών διατυπώσεων εισαγωγής δεν απαιτείται για την πληρωμή της επιστροφής για τα προϊόντα που υπάγονται στους κωδικούς ΣΟ ex 2008 και ex 2009.

2. Ο μη καθορισμός επιστροφής για τα προϊόντα που υπάγονται στους κωδικούς ΣΟ ex 0802, ex 0805 και ex 0806 με προορισμό την Εσθονία δεν λαμβάνεται υπόψη για τον καθορισμό του χαμηλότερου ποσοστού της επιστροφής κατά την έννοια του άρθρου 18 παράγραφος 2 του κανονισμού (ΕΚ) αριθ. 800/1999."

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Ιουνίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 84 της 28.3.2002, σ. 1.

(3) ΕΕ L 297 της 21.11.1996, σ. 29.

(4) ΕΕ L 72 της 14.3.2002, σ. 9.

(5) ΕΕ L 102 της 17.4.1999, σ. 11.

(6) ΕΕ L 308 της 27.11.2001, σ. 19.

(7) Βλέπε σελίδα 11 της παρούσας Επίσημης Εφημερίδας.

(8) ΕΕ L 152 της 24.6.2000, σ. 1.

(9) ΕΕ L 268 της 9.10.2001, σ. 8.

(10) ΕΕ L 141 της 24.6.1995, σ. 28.

(11) ΕΕ L 268 της 9.10.2001, σ. 19.

(12) ΕΕ L 366 της 24.12.1987, σ. 1.

(13) ΕΕ L 153 της 13.6.2002, σ. 8.

(14) ΕΕ L 102 της 17.4.1999, σ. 11.

ΠΑΡΑΡΤΗΜΑ

Κατάλογος των οπωροκηπευτικών και των μεταποιημένων προϊόντων με βάση τα οπωροκηπευτικά που δεν επωφελούνται από καμία επιστροφή κατά την εξαγωγή όταν εξάγονται προς την Εσθονία

Με την επιφύλαξη των κανόνων για την ερμηνεία της συνδυασμένης ονοματολογίας, ο τίτλος της περιγραφής των εμπορευμάτων θεωρείται ότι έχει μόνο ενδεικτική αξία. Το πεδίο εφαρμογής της υποχρέωσης που προβλέπεται στο άρθρο 1 του παρόντος κανονισμού καθορίζεται, στο πλαίσιο του παρόντος παραρτήματος, από το περιεχόμενο των κωδικών ΣΟ όπως υφίσταται κατά τη στιγμή της έγκρισης του παρόντος κανονισμού. Στις περιπτώσεις που του κωδικού ΣΟ προηγείται "ex", το πεδίο εφαρμογής της υποχρέωσης που προβλέπεται στο άρθρο 1 του παρόντος κανονισμού καθορίζεται ταυτόχρονα από το περιεχόμενο του κωδικού ΣΟ και από αυτό του κωδικού κατά την έννοια του κανονισμού (ΕΚ) αριθ. 3846/87.

>ΘΕΣΗ ΠΙΝΑΚΑ>